ועדת הכספים, כנסת 17, פרוטוקול מספר 515, 2007-09-17 13:30

סטס מיסז'ניקוב: שלום לכולם, אני מקדם בברכה את שר התיירות ידידי יצחק אהרונוביץ.

סטס מיסז'ניקוב: אני חושב שבניגוד למשרד החינוך שזה משרד כבד וחשוב וכן הלאה, משרד התיירות הוא משרד חשוב אבל הוא גם מאוד מעניין.

סטס מיסז'ניקוב: אני מאוד שמח שאנחנו דנים במשרד התיירות.

סטס מיסז'ניקוב: אני רק מתפלא שאני לא רואה פה מלונאים, הזמנו את כולם.

סטס מיסז'ניקוב: שאול צמח יראה לנו היום את התוכנית השיווקית לנושא אילת, זה קשור למלונאים.

סטס מיסז'ניקוב: אני גם לא רואה פה את אנשי נמל אילת.

יעקב ליצמן: אדוני היושב ראש, אני חושב שצריך להראות גם תרבות במאה שערים, לא רק באילת.

סטס מיסז'ניקוב: אם אתה מבטיח שאנחנו גם נצא משם, לא רק ניכנס, נעשה את זה.

יעקב ליצמן: אמרת שהשר הוא גם שוטר.

סטס מיסז'ניקוב: בבקשה, שר התיירות יצחק אהרונוביץ.

שר התיירות יצחק אהרונוביץ: אדוני היושב ראש, חברי חברי הכנסת.

שר התיירות יצחק אהרונוביץ: אני מרגיש עדיין כחבר כנסת, אני מרגיש קרוב אליכם יותר.

שר התיירות יצחק אהרונוביץ: אני שמח להיות פה ולפגוש את החברים.

שר התיירות יצחק אהרונוביץ: אנסה לתמצת את העניין בכמה מילים.

שר התיירות יצחק אהרונוביץ: מבחינת לוח הזמנים הייתי צריך להיכנס לכאן לפני שעה, לכן אתחיל ולאחר מכן המנכ"ל שאול צמח שנמצא איתנו פה ימשיך את הנושא.

שר התיירות יצחק אהרונוביץ: אתחיל בכמה דברים שחשוב לי להעביר לכם במסרים שלי כשר התיירות.

שר התיירות יצחק אהרונוביץ: אני במשרד קרוב לחצי שנה, אולי קצת פחות.

שר התיירות יצחק אהרונוביץ: שנת 2006 הייתה שנה קשה עבור תעשיית התיירות.

שר התיירות יצחק אהרונוביץ: שנה קשה מאוד.

שר התיירות יצחק אהרונוביץ: הסיבה המרכזית היא מלחמת לבנון השנייה אבל היו גורמים נוספים שהצטרפו ואני אומר שגם אירוע קל שבקלים, קאסם בדרום, מי שצופה מחוץ לארץ ברשתות הטלביזיה לא יודע איפה זה זיקים ואיפה זה אשקלון, שומע שיש בעיות במזרח התיכון ובישראל ואז נמנע מלהגיע ומבטלים את הנסיעה.

חיים אורון: לטובתך, את אילת עוד לא מחברים לישראל.

שר התיירות יצחק אהרונוביץ: גם אילת.

שר התיירות יצחק אהרונוביץ: לאחר הפיגוע שהיה באילת אילת קיבלה נפילת תיירים חזקה מאוד.

שר התיירות יצחק אהרונוביץ: אבל אני מדבר במבט של התייר בחו"ל.

שר התיירות יצחק אהרונוביץ: התייר רוצה להיות מאוד מסודר ומתכנן את ביקורו בישראל כמה חודשים לפני כן.

שר התיירות יצחק אהרונוביץ: ברגע שהוא שומע שיש פה בעיה ושם בעיה – יש ביטולים.

שר התיירות יצחק אהרונוביץ: סגרנו את 2006 עם מיליון ו-800.

אבישי ברוורמן: סליחה שאני מפריע, פעולה מיידית שצריך לעשות.

אבישי ברוורמן: מחווה לילדי שדרות ועוטף עזה.

אבישי ברוורמן: יש משחק כדורגל הפועל תל אביב וסולן.

אבישי ברוורמן: הפועל ת"א נותנים לכולם כרטיסים.

אבישי ברוורמן: כרגע סגרנו גם שכל היישובים נותנים אוטובוסים.

אבישי ברוורמן: חסר מישהו בשדרות.

אבישי ברוורמן: למי לפנות בשדרות שיסדר את האוטובוסים, פשוט עכשיו מתקשרים אלי לברר.

חיים אורון: צלצל אל הרב אורן מלכה, הוא ממלא מקום ראש העיר.

סטס מיסז'ניקוב: חברים, אנחנו רוצים להמשיך בנושא.

שר התיירות יצחק אהרונוביץ: בשנה הקודמת הגיעו מיליון ו-800 תיירים.

שר התיירות יצחק אהרונוביץ: שנה שלא הייתה מלחמה בשנת 2005 הגיעו 2 מיליון.

שר התיירות יצחק אהרונוביץ: השנה הטובה ביותר הייתה שנת 2000 שהגיע האפיפיור לארץ לביקור, המוני צליינים הגיעו איתו והגיעו לכ-2,7 מיליון תיירים.

שר התיירות יצחק אהרונוביץ: זו הייתה שנה נהדרת.

חיים אורון: חבר'ה, זה לא בגלל המילניום, זה בגלל שחשבו שבשנת 2000 הגיע העולם.

שר התיירות יצחק אהרונוביץ: קודם כל האפיפיור מביא איתו אלפי צליינים, יש אנשים שהולכים בעקבות האפיפיור.

שר התיירות יצחק אהרונוביץ: מה קורה בימים האחרונים?

יעקב ליצמן: שאלתי שאלה תקציבית.

יעקב ליצמן: כמה מאז שאתה שר - - -

שר התיירות יצחק אהרונוביץ: בתקציב אגע עוד מעט אבל מה שחשוב לי זו התנועה של התיירות.

שר התיירות יצחק אהרונוביץ: מסיום המלחמה, זה לא שישר מתחילים להגיע תיירים זה תהליכים שהולכים ומתעצמים.

שר התיירות יצחק אהרונוביץ: אנחנו רואים שאנחנו עומדים כרגע באותה רמה שעמדנו ב-2005 ואפילו ב-3% מעבר ל-2005.

שר התיירות יצחק אהרונוביץ: המגמה היא מגמה של שיפור לעומת 2005 כי את 2006 אני בכוונה שם בצד.

שר התיירות יצחק אהרונוביץ: אם הכל ילך בסדר ולא יהיו מלחמות ולא יהיו אירועים, אנחנו מקווים לסגור את השנה על 2 מיליון תיירים או אפילו 2.2 או 2.3 מיליון תיירים כי התחזית מבחינתנו היא תחזית טובה.

שר התיירות יצחק אהרונוביץ: אנחנו בודקים את עצמנו גם אצל סוכני הנסיעות, גם דרך הזמנות בבתי המלון.

שר התיירות יצחק אהרונוביץ: וכמו שאמרו לי זקני המלונאות: לא הייתה שנה כזאת טובה.

שר התיירות יצחק אהרונוביץ: לסיכום, כרגע מבחינת המשרד המגמה היא שכולם כרגע מרוצים.

שר התיירות יצחק אהרונוביץ: לגבי התקציב עמדנו על תקציב של כ-160, 170 מיליון.

שר התיירות יצחק אהרונוביץ: בתקציב שסגרנו עכשיו לשנת 2008, אנחנו מדברים על תקציב כולל של קרוב ל-560, 570 מיליון.

שר התיירות יצחק אהרונוביץ: החבילה הגדולה הולכת לשיווק ופרסום.

שר התיירות יצחק אהרונוביץ: שיווק ופרסום הם מנוף בלתי רגיל לתעשיית התיירות.

שר התיירות יצחק אהרונוביץ: אם אתה מצליח לפרסם נכון ואם אתה משווק נכון את החבילות שלך אתה קוצר בסוף את הפירות.

שר התיירות יצחק אהרונוביץ: אנחנו כרגע סגרנו על 170 מיליון לשיווק, זה ייכנס לבסיס התקציב ועוד 30 מיליון כחד פעמי.

שר התיירות יצחק אהרונוביץ: דרך אגב, זה ניתן לנו ב-2006 כהשלמות.

שר התיירות יצחק אהרונוביץ: נושא השיווק הוא נתח גדול מאוד בתחום התיירות.

שר התיירות יצחק אהרונוביץ: הנוסחה שמדברים עליה בתעשיית התיירות שהיא הנוסחה שלא הומצאה על ידי המשרד אלא על ידי מיטב המומחים הכלכלנים אומרת:

שר התיירות יצחק אהרונוביץ: כל 100,000 תיירים שבאים למדינה נותנים 4000 מקומות עבודה לכל תעשיית התיירות ומכניסים 100 מיליון דולר לקופה.

שר התיירות יצחק אהרונוביץ: זו הנוסחה.

שר התיירות יצחק אהרונוביץ: יבואו עוד 200, יבואו עוד 300, יבואו עוד 500, תעשו את אותה נוסחה את המכפלות תגיעו למספרים גם לתעסוקה וגם להכנסה.

שר התיירות יצחק אהרונוביץ: זה גם מה שדיברנו עם האוצר בישיבות לגבי התקציב.

שר התיירות יצחק אהרונוביץ: אמרנו: תנו לנו אפשרות להגדיל את כמות התיירים וכמובן לאחר מכן נדאג שיהיו גם מקומות עבודה וגם הכנסה.

שר התיירות יצחק אהרונוביץ: בנושא בניית בתי מלון.

שר התיירות יצחק אהרונוביץ: אני יכול להגיד באחריות שבין 5 ל-6 שנים לא הקימו אף בית מלון חדש.

שר התיירות יצחק אהרונוביץ: תשאלו למה, היו הרבה סיבות.

שר התיירות יצחק אהרונוביץ: חלקן לא היו משקיעים, חלקם רצו להקים אבל המתינו לסיוע מהמדינה קרי מהמשרד או מהאוצר.

שר התיירות יצחק אהרונוביץ: היה מדובר שיתנו להם סיוע של 24 או 25%, הם לא קיבלו והיזמים לאט לאט התנדפו ויצאו, ראו שאי אפשר לעשות פה עסקים, יצאו לעולם הרחב ולא הקימו פה בתי מלון.

שר התיירות יצחק אהרונוביץ: היום יש לנו חוסר בחדרי מלון.

שר התיירות יצחק אהרונוביץ: התחזית ל-5 השנים הקרובות ל-3 או ל-5 מיליון תיירים – יש לנו חוסר באלפי חדרים.

שר התיירות יצחק אהרונוביץ: כשנכנסתי למשרד איתרתי את הבעיה, מה שהיה תקוע בקנה, מייד הלכתי לשר האוצר, ראש הממשלה, אגף התקציבים, אמרתי: הנוסחה שהומצאה עוד לפני שבאתי קראו לה נוסחת התיחור.

שר התיירות יצחק אהרונוביץ: תגידו, מה זה תיחור?

שר התיירות יצחק אהרונוביץ: זו נוסחה שבנו באוצר שיתחרו מלון במצפה ימים מול מצפה רמון - - -

ראובן ריבלין: לכמה חדרים היום בנויה התיירות להערכה של מיליון וחצי תיירים לשנה?

שר התיירות יצחק אהרונוביץ: בהערכה שלנו הגענו עד שניים וחצי או שלושה מיליון תיירים.

שאול צמח: פרוס על פני השנה אבל בעיקרון זה המספר.

ראובן ריבלין: עד שלא יהיה מצב יציב במזרח התיכון - - -

שר התיירות יצחק אהרונוביץ: אתה לא יכול לעשות חישוב כזה.

שר התיירות יצחק אהרונוביץ: הנושא של התנודתיות במזרח התיכון, הוא מאוד יציב - - -

ראובן ריבלין: כי אחרת תעמיד מלונות שבהן לא תהיה תפוסה מלאה.

שר התיירות יצחק אהרונוביץ: השאלה איך רואים את זה.

שר התיירות יצחק אהרונוביץ: אם תשאל את התאחדות בתי המלון הם יגידו לך: תסתפק במה שיש, תשפר את מה שיש, תעזוב, אנחנו רוצים לעבוד על 100% תפוסה, תחכה לשנה הבאה.

אבישי ברוורמן: מכיוון שבנובמבר יש פריצת דרך רובי, אחרי זה אפשר להשקיע.

יעקב ליצמן: איזה פריצת דרך?

אבישי ברוורמן: ועידה בין לאומית לשלום.

ראובן ריבלין: יש לנו כבר את המזרח התיכון החדש.

יעקב ליצמן: אני לא רואה שום פריצת דרך.

שר התיירות יצחק אהרונוביץ: צריך להתכונן ל-2 וחצי מיליון תיירים.

שר התיירות יצחק אהרונוביץ: אם אתה שם יעד של 5 מיליון תיירים אתה חייב לסמן אותו כי לוקח לבנות מלון חמש שנים.

יעקב ליצמן: מה התחזיות שלכם ל-2008 בתיירות?

שר התיירות יצחק אהרונוביץ: אני רוצה לסגור את 2007 ב-2.2 מיליון תיירים.

שר התיירות יצחק אהרונוביץ: ב-2008 אני רוצה להגיע ל-2.5 או 2.6 מיליון תיירים.

שר התיירות יצחק אהרונוביץ: אם האפיפיור מגיע ויש סיכוי שהוא יגיע - - -

יעקב ליצמן: לא בשורה מי יודע מה.

שר התיירות יצחק אהרונוביץ: גם אם הוא לא מגיע, 2.5 או 2.7 מיליון תיירים זו התחזית ואנחנו צריכים להתכונן לכך.

שר התיירות יצחק אהרונוביץ: ואני שוב אומר, תלוי באטמוספירה הפוליטית והמדינית ובכל מה שקורה סביב, יש כאן הרבה דברים רגישים אבל זה המזרח התיכון.

סטס מיסז'ניקוב: אם בואו של האפיפיור יביא 500,000 תיירים שיבוא הוא וגם כל הקרדינלים.

יעקב ליצמן: אני חולק על הנתון שהשר אמר שב-2000 היו הרבה תיירים בגלל שהאפיפיור הגיע.

יעקב ליצמן: עד כמה שזכור לי הייתה אכזבה מכמות האנשים שהוא הביא.

שר התיירות יצחק אהרונוביץ: נקודה נוספת, יש לנו בעיה בבתי מלון קיימים בדרגה נמוכה.

ראובן ריבלין: דרגה נמוכה זה 3 כוכבים?

שר התיירות יצחק אהרונוביץ: שניים או שלושה.

שר התיירות יצחק אהרונוביץ: דרך אגב, במלונות אין היום דירוג.

שר התיירות יצחק אהרונוביץ: הקמתי ועדת שירות שמורכבת מאנשים מבחוץ לא מהמשרד כדי לשפר את השירות.

שר התיירות יצחק אהרונוביץ: זה גם בשדה התעופה לתייר, גם בבתי מלון, גם במונית, גם במסעדה, בכל מקום.

שר התיירות יצחק אהרונוביץ: הוועדה צריכה לסיים עד סוף השנה את עבודתה ולהציע לי מספר פיתרונות איך לשפר את השירות לתייר.

שר התיירות יצחק אהרונוביץ: בין היתר גם נושא המחירים שעולה לא פעם והדבר השני זה האם לחזור, דבר שהתאחדות בתי המלון שונאים ולא רוצים לשמוע, לחזור לשיטת הדירוג של בתי מלון שחלקם קיימים עדיין בעולם וחלקם עברו מן העולם.

יעקב ליצמן: כל זמן שאתה לא עושה שיפוצים בכל בתי המלון - - -

שר התיירות יצחק אהרונוביץ: ישנם בתי מלון ברמה ירודה, כוכב או שניים זה פחות חשוב, הרעיון הוא שאתה נכנס למלון ולא נעים.

שר התיירות יצחק אהרונוביץ: גם המחיר הוא בהתאם.

שר התיירות יצחק אהרונוביץ: כרגע בדיוני התקציב שמרנו כסף.

שר התיירות יצחק אהרונוביץ: זה לא רשתות של מלונות כמו ישרוטל או פתאל שיש להם בסיס כלכלי איתן.

שר התיירות יצחק אהרונוביץ: לפעמים זה עסק משפחתי קטן שאין להם אפשרות לשדרג את בית המלון.

שר התיירות יצחק אהרונוביץ: אנחנו שומרים כרגע קופה כדי לסייע להם כנראה בהלוואות לטווחים נוחים כדי לשדרג.

שר התיירות יצחק אהרונוביץ: הם יעשו חלק ואנחנו נעשה חלק ונאפשר להם ל-5 או 10 שנים להחזיר את ההלוואה כדי להביא את המלון לרמה סבירה שניתן יהיה לקלוט תיירים וגם תיירות פנים ואפילו צליינים שלא כולם רוצים דרגה גבוהה של בתי מלון.

שר התיירות יצחק אהרונוביץ: זה לגבי שדרוג בתי מלון קיימים.

שר התיירות יצחק אהרונוביץ: הדבר אחרון שהיה בישיבת הממשלה שניסיתי לקדם את זה ואני מאוד שמח שאני מצליח לקדם זה הנושא של ביטול הויזות מרוסיה.

שר התיירות יצחק אהרונוביץ: זיהינו יעד חשוב מאוד, לא אנחנו, זו חברה חיצונית.

שר התיירות יצחק אהרונוביץ: החברה זיהתה יעד מספר אחד.

שר התיירות יצחק אהרונוביץ: הם אמרו: אתם רוצים להעלות בפאזה אחת בכמות גדולה של תיירים, ב-200,000, ב-300,000 – תלכו לרוסיה.

שר התיירות יצחק אהרונוביץ: השוק הזה רותח כרגע.

שר התיירות יצחק אהרונוביץ: הם מגיעים לטאבה, הם מגיעים לקפריסין, הם מגיעים לתורכיה, הם מגיעים לכל מקום רק לא לישראל.

שר התיירות יצחק אהרונוביץ: דרך אגב, לישראל מגיעים 70,000.

שר התיירות יצחק אהרונוביץ: הלכנו ובדקנו גם במשרד הפנים ושאלנו: כמה זמן לוקח לקבל ויזות.

שר התיירות יצחק אהרונוביץ: אני לא מקבל את דברי השר בראון והשר שיטרית שאומרים שזה לוקח שבוע עד 10 ימים.

שר התיירות יצחק אהרונוביץ: הנתונים שקיימים אצלי אומרים שזה לוקח משבוע ימים ועד חודשיים ולפעמים גם עד שלושה חודשים ומעבר לזה.

ראובן ריבלין: יותר מזה, דרשו מתיירים מרוסיה הפקדת ערבות.

שר התיירות יצחק אהרונוביץ: נושא הויזות היה מאוד חשוב.

שר התיירות יצחק אהרונוביץ: אמרו לי שהפשע יגדל, האוליגרכים יכנסו, הזנות תיכנס.

שר התיירות יצחק אהרונוביץ: כאיש משטרה אני אומר לכם שאלו טיעונים חלשים כי בלאו הכי מי שרוצה להגיע מגיע.

שר התיירות יצחק אהרונוביץ: הגבולות הימיים פרוצים, התיעוד המזויף נמצא ואין בעיה ומי שרוצה להגיע מגיע בסופו של דבר.

שר התיירות יצחק אהרונוביץ: דרך אגב, ב-2006 היו מסורבי כניסה לישראל בשגרירות במוסקבה 0.8.

שר התיירות יצחק אהרונוביץ: זה כל המספרים הגדולים שמדברים עליהם.

שר התיירות יצחק אהרונוביץ: אם אנחנו פותחים, כרגע מינו ועדת שרים בראשותי והעברתי את זה פה אחד, 7 שרים תמכו, הבאתי את זה אתמול לממשלה, רוב הממשלה אישרה - - -

ראובן ריבלין: כמה זמן לקח למסורבים לדעת שהם מסורבים, ותגיד לסטס, כמה זמן היית מחכה לויזה ברחבי רוסיה?

סטס מיסז'ניקוב: יש דבר נוסף כיוון שאני מכיר את המדינה.

סטס מיסז'ניקוב: תתארו לעצמכם, אדם נוסע מהרי אורן שיש שם נציגות שלנו לבקש ויזה.

סטס מיסז'ניקוב: חצי מהחיים שלו נוסע ברכבת למוסקבה ואחר כך הוא נוסע בחזרה לחכות ואחר כך הוא שוב נוסע להביא מסמך כזה או אחר.

סטס מיסז'ניקוב: זה טירוף כי המרחקים שם הם עצומים.

שר התיירות יצחק אהרונוביץ: בחודשים האחרונים ישנה עליה של 57% תיירות מרוסיה.

שר התיירות יצחק אהרונוביץ: מה מתברר?

שר התיירות יצחק אהרונוביץ: הם מגיעים משרם א שיח.

שר התיירות יצחק אהרונוביץ: הם יוצאים משם ב-2 בלילה, עולים על אוטובוסים דרך סוכני הנסיעות שלהם, מגיעים לטאבה, מקבלים ויזה חד יומית שלא צריך בדיקות רציניות, עולים לירושלים, כל היום מבלים בירושלים, קצת בית לחם וכו'.

שר התיירות יצחק אהרונוביץ: ועד 2 בלילה חוזרים לשרם א שיח.

שר התיירות יצחק אהרונוביץ: זה קו אחד של עליה.

שר התיירות יצחק אהרונוביץ: קו שני של עלייה זה אנטליה.

שר התיירות יצחק אהרונוביץ: תיירים רוסים נוחתים באנטליה, השטיח המעופף ושאר החברות לוקחים אותם חד יומי, מעלים אותם בשש בבוקר למטוס, שני מטוסים נוחתים כל בוקר בנתב"ג, יוצאים לתיור ירושלים, ים המלח.

שר התיירות יצחק אהרונוביץ: קונים שם את כל מוצרי אהבה, לוקחים את כל המוצרים מהמדפים, קונים הכל, חוזרים לנתב"ג בשבע, שמונה או תשע בערב וחוזרים לאנטליה.

שר התיירות יצחק אהרונוביץ: חד יומי.

שר התיירות יצחק אהרונוביץ: הבעיה זו הוויזה כי אחרת הם היו נשארים פה הרבה ימים.

שר התיירות יצחק אהרונוביץ: בחד יומי הם לא צריכים ויזה.

שר התיירות יצחק אהרונוביץ: זה קבוצתי.

שר התיירות יצחק אהרונוביץ: כלומר הפוטנציאל הוא שאנחנו יודעים שבמקום 70,000 יבואו 300,000 וזה יכול להיות שינוי עצום.

שר התיירות יצחק אהרונוביץ: יהיו חסרים חדרי מלון, יהיו חסרים אוטובוסים, הכל.

שר התיירות יצחק אהרונוביץ: אבל רוסיה זו רק הפתיחה כי אמרו לי: מה עם יתר מדינות חבר העמים.

שר התיירות יצחק אהרונוביץ: מה עם אוקראינה?

שר התיירות יצחק אהרונוביץ: אני בא עכשיו מאוקראינה ואומר לי שר התיירות שלהם: למה אתה הולך רק עם רוסיה?

שר התיירות יצחק אהרונוביץ: אנחנו לא מדינה גדולה כמו רוסיה?

שר התיירות יצחק אהרונוביץ: 50 מיליון.

שר התיירות יצחק אהרונוביץ: אמרתי: בואו נתחיל עם רוסיה, נגיע לאוקראינה ואחרי זה ליתר המדינות.

שר התיירות יצחק אהרונוביץ: אבל הפוטנציאל קיים.

שר התיירות יצחק אהרונוביץ: למה הקשיים האלה?

שר התיירות יצחק אהרונוביץ: בעולם פתוח מי שרוצה להגיע בלאו הכי מגיע.

שר התיירות יצחק אהרונוביץ: בלאו הכי הוא מגיע לביקורת גבולות, אם הוא נכנס לך למסוף,תעצור אותו, תסובב אותו ותעלה אותו למטוס בחזרה.

שר התיירות יצחק אהרונוביץ: זו יכולה להיות תפנית רצינית.

שר התיירות יצחק אהרונוביץ: אני מקווה עד סוף השנה לגמור את הנושא הזה ולהצליח במשימה.

אבישי ברוורמן: היה סרט של צבי לביא לפני 20 שנה שקראו לו: הרוסים באים.

אבישי ברוורמן: זו צריכה להיות הכותרת: הרוסים באים.

שר התיירות יצחק אהרונוביץ: אני רוצה לסכם את החלק שלי כי יש פה הרבה דברים טובים ואני רוצה להציג אותם.

שר התיירות יצחק אהרונוביץ: אני די אופטימי.

שר התיירות יצחק אהרונוביץ: התיירות היא מנוף כלכלי בלתי רגיל.

שר התיירות יצחק אהרונוביץ: אנחנו מדינה שיש לה הרבה מה למכור ומעבר לארץ הקודש שטובה גם ליהודים ולנוצרים ולמוסלמים, יש פה תרבות וזה מושך.

שר התיירות יצחק אהרונוביץ: נושא התיירות מאוד חשוב לכלכלה.

שר התיירות יצחק אהרונוביץ: אני חושב שאנחנו בדרך הנכונה.

שר התיירות יצחק אהרונוביץ: מנכ"ל המשרד ייתן כמה דגשים, בבקשה.

שי חרמש: זה לא יהלומים, זה ערך מוסף ענק.

שי חרמש: כל דולר שאתה אומר פה זה 80 סנט כחול לבן.

שר התיירות יצחק אהרונוביץ: אני כבר לא מדבר על תשתיות שאנחנו מקימים בארץ, המון תשתיות.

חיים אורון: כמה חסר לכם תקציב?

שר התיירות יצחק אהרונוביץ: לא רוצה כסף.

שר התיירות יצחק אהרונוביץ: אני אצטרך אתכם בוועדה בהמשך.

יעקב ליצמן: לא ענית על שאלה אחת.

יעקב ליצמן: בנושא שיפוצים של בתי מלון.

שר התיירות יצחק אהרונוביץ: אמרתי בנושא של שדרוג בתי מלון, הכנו קרן ביחד עם האוצר - - -

יעקב ליצמן: אבל אני יודע מהאוצר שהוא לא מוכן לשמוע על זה - - -

שר התיירות יצחק אהרונוביץ: הוא שינה את דעתו מאז.

יעקב ליצמן: האוצר שינה את דעתו?

שאול צמח: כן.

סטס מיסז'ניקוב: חבר הכנסת ליצמן, הרבה השתנה מאז שעזבת.

שר התיירות יצחק אהרונוביץ: חבר הכנסת ליצמן, עשינו משהו במשרד.

שר התיירות יצחק אהרונוביץ: האוצר הלך לקראתנו, סייע לנו.

יעקב ליצמן: אם הצלחת לשנות את האוצר אז אתה במשרד הלא נכון.

ראובן ריבלין: באמת לא צריכים שום דבר?

שר התיירות יצחק אהרונוביץ: רק סיוע בערי תיירות, עדכנתי את יושב ראש ועדת הכספים.

שר התיירות יצחק אהרונוביץ: ערי תיירות זה צפת, זה טבריה.

ראובן ריבלין: רצית לסייע למלונות באמצעות חברה לפיתוח תיירות?

סטס מיסז'ניקוב: יש קרן.

ראובן ריבלין: הקרן היא דרך הבנקים?

שר התיירות יצחק אהרונוביץ: המנכ"ל ירחיב על הקרן.

שר התיירות יצחק אהרונוביץ: קודם תראו את הסרט שהכנו, בבקשה.

שר התיירות יצחק אהרונוביץ: הקרנת סרט.

שאול צמח: זה סרטון מקמפיין שאנחנו מריצים עכשיו בארה"ב.

שאול צמח: הקמפיין הגדול ביותר שנעשה אי פעם על ידי משרד התיירות לשיווק של ישראל.

שאול צמח: זה קמפיין שמיועד לקהל הכללי.

שאול צמח: זה מופיע בטלביזיות ברשתות האמריקאיות הגדולות.

סטס מיסז'ניקוב: אם היעד לשנת 2008 זה רוסיה למה אתם לא מריצים סרט ברוסית?

שאול צמח: יש גם קמפיין ברוסית.

סטס מיסז'ניקוב: שאול, יש לי שאלה שיווקית.

סטס מיסז'ניקוב: בני אלון כשהיה שר התיירות הוא התמקד במקומות קדושים כדי ליחצן את התיירות.

סטס מיסז'ניקוב: בוז'י הרצוג הלך על יופי, דוגמניות, חוף הים, אני לא אומר את זה לגנאי.

סטס מיסז'ניקוב: מה שביל הזהב שלכם?

שאול צמח: יש לנו קהלים מסורתיים.

שאול צמח: יש את הקהל היהודי דתי שאנחנו מייחדים לו את הנישה שלו.

שאול צמח: יש את הקהל הנוצרי שאנחנו מוכרים לו את החבילה שלו ויש את הקהל שאנחנו נותנים לו מה שנקרא: דת, היסטוריה ותרבות.

שאול צמח: הוא לוקח מהכל ומוכרים לו חבילה.

סטס מיסז'ניקוב: למי מיועד הסרטון הזה?

שאול צמח: לקהל כללי.

שאול צמח: לנוצרים יש את הסרטונים שלהם - - -

ראובן ריבלין: אני מוכרח להגיד שאף אחד מהצופים, לא יכול היה, חוץ מחומת ירושלים, שגם היא לא, הכותל המערבי לגבי יהודים אומר הכל.

ראובן ריבלין: כנסיית הקבר לגבי הנוצרים.

ראובן ריבלין: הר הבשורה בנצרת, אבל כפר נחום כמעט ולא יודעים, שם הלך הצלוב על המים אבל הם לא מזהים אותם.

ראובן ריבלין: מי שערך לכם את הסרט הייתי אומר לו שזה נחמד מאוד אבל המטרה לא הושגה.

סטס מיסז'ניקוב: זו גם השאלה שלי.

סטס מיסז'ניקוב: ראיתי הרבה נופים - - -

ראובן ריבלין: זה שרוכבים על סוסים, רוכבים על סוסים בכל מקום.

שר התיירות יצחק אהרונוביץ: אבל זה 20 שניות.

ראובן ריבלין: אפילו 20 שניות תיתן את ההיי לייט.

ראובן ריבלין: כשאתה רואה את מקדוניה, אנטליה, אתה רואה מקומות בעולם ביגוסלביה לשעבר שהם מעוררי התפעלות.

ראובן ריבלין: פה מה שהראו לך לא מושך את הלב.

ראובן ריבלין: אם יהודי ייתן את הכותל, אם נוצרי ייתן את כנסיית המולד, דבר שהוא יודע, שאתה רק מזכיר לו אתה עושה את זה בזווית יותר יפה.

ראובן ריבלין: מה שהראית פה זה דבר ממש בנאלי.

שאול צמח: מי שעשה את הסרט זה משרד פרסום אמריקאי.

ראובן ריבלין: משרד הפרסום האמריקאי לא מבין שום דבר בישראל.

שאול צמח: הוא מבין באמריקאים, אנחנו מוכרים לאמריקאים.

שאול צמח: ואומר לך משהו מפתיע, למרבית האמריקאים אין בכלל דרכון.

שאול צמח: הם בכלל לא קהל שאנחנו פונים אליהם.

שאול צמח: הפרסומת הזו לא מיועדת להם.

ראובן ריבלין: אני לא יודע למי הפרסומת הזאת מיועדת, היא לא אומרת כלום והיא גם לא מרשימה.

סטס מיסז'ניקוב: זו גם דעתי.

סטס מיסז'ניקוב: תציג בבקשה את המצגת שלכם.

שאול צמח: כאן יש כמה נתונים על תעשיית התיירות העולמית.

שאול צמח: אנחנו יכולים לראות קצב גידול מאוד מרשים ומה שיותר חשוב זה התרומה של ה-6% לתוצר הלאומי הגולמי.

שאול צמח: קצב תנועת התיירות לישראל.

שאול צמח: השר דיבר על זה קודם.

שאול צמח: אנחנו רוצים לקפוץ ב-2008 מרמה של 2.2 מיליון תיירים לרמה של 2.8 מיליון תיירים.

שאול צמח: זה אומר קפיצה מאוד משמעותית.

שאול צמח: מייד אראה את מקורות הגידול שלנו.

שאול צמח: כל זה נגזר מתוכנית רב שנתית של גידול, אנחנו רוצים להגיע ל-4 או 5 מיליון תיירים בתוך 5 שנים עד 2012.

שאול צמח: אנחנו רואים את המקורות של התיירות לישראל.

שאול צמח: רוב התיירות מגיעה מארה"ב.

שאול צמח: אנחנו יכולים לראות את המדינות האחרות.

שאול צמח: יש פה את צרפת.

ראובן ריבלין: צרפת זה מדהים.

ראובן ריבלין: בצרפת יש 14% היום?

שאול צמח: 300,000.

שר התיירות יצחק אהרונוביץ: השנה הם עשו יופי.

ראובן ריבלין: זה גם פוטנציאל אדיר לעלייה.

שר התיירות יצחק אהרונוביץ: צרפת זה בעיקר יהודים.

שאול צמח: השוק הצרפתי הוא בעיקר יהודים.

שאול צמח: אני חייב להגיד בהקשר הזה שאנחנו מתחילים לגלות בכל מיני מקומות פנים אחרות כלפי התיירות.

שאול צמח: היחס כלפי התיירות הצרפתית לא היה משהו.

שאול צמח: היחס שהתיירים נותנים כלפי התיירים הצרפתיים, יש לנו בעיה בעניין ואנחנו משתדלים לטפל בה אבל בעיקרון זו תיירות שאנחנו מאוד מעודדים.

שאול צמח: גם אנגליה, גרמניה, בריה"מ לשעבר גם נתח גדול.

שאול צמח: שאר אירופה מצוין פה 17%.

שאול צמח: נתון מעניין, למשל פולין, היא המדינה שהיא חמישית באירופה מבחינת התיירים שהיא שולחת אלינו.

שאול צמח: די מדהים, נתון מפתיע.

שאול צמח: אנחנו כמעט לא משקיעים מאמצעי שיווק בפולין.

יעקב ליצמן: בגלל הנוצרים.

סטס מיסז'ניקוב: הקתולים.

שאול צמח: אבל אנחנו מקבלים תיירים רבים מאוד מפולין.

ראובן ריבלין: כמה באים מיפן היום?

שאול צמח: כ-10,000 בשנה.

ראובן ריבלין: זו התיירות הכי ענייה.

יצחק אהרונוביץ': כשהייתי שם עכשיו פתחנו עם הסוכנות הכי גדולה ביפן להחזיר את התיירים כי ישראל מדורגת מבחינתם כאזור סיכון.

יצחק אהרונוביץ': הם הורידו את אזור הסיכון, הסוכנות הראשית שם התחילה למכור חבילות ואתמול התבשרתי שיש עוד סוכנות שנכנסת לשם.

יצחק אהרונוביץ': אנחנו רואים את הפתיחה של סוכני הנסיעות ביפן.

שאול צמח: זו התמונה של ההכנסות מתיירות נכנסת וזה במיליארדי דולרים.

שאול צמח: אנחנו רואים שב-2006 הגענו כמעט ל-3 מיליארד דולר.

שאול צמח: זה נתון מאוד משמעותי כשאנחנו מסתכלים על התרומה שלו לצמיחה ולכלכלה.

שאול צמח: אני אראה אחרי זה מה זה אומר מבחינת התעסוקה.

שאול צמח: אבל מבחינת הכנסות ישירות ואמרו פה קודם נכון גם שי חרמש וגם אבישי ברוורמן, מבחינת הערך המוסף של כל דולר, זה ערך מוסף מהגבוהים בתעשיות שמשאירות ערך מוסף מהגבוהים במשק.

שאול צמח: זה מכניס את ההכנסות לא רק בתל אביב ולא רק במרכז הארץ אלא דווקא זאת תעשיה שהולכת לכיוון פריפריות, אם זה אזור הגליל שמאוד מתויר ואם זה אזור ירושלים.

שאול צמח: מספר המועסקים בתיירות, בשנת 2007 נגיע כנראה ל-90,000 מועסקים.

שאול צמח: אנחנו מדברים על מועסקים שהם לא מהנדסי הייטק.

שאול צמח: אנחנו מדברים על מועסקים שהם חדרנים, טבחים, מלצרים, אנשים שההשכלה הפורמלית שלהם, אין דרישות השכלה גבוהות, מאפשרים לפרנס את האנשים האלה בפריפריה עם השקעה מעטה יחסית בהכשרה.

שאול צמח: בשכר יש מה לשפר אבל עדיין זה מקור מצוין לתעסוקה וכמו שאמרתי קודם, בייחוד בפריפריה.

שאול צמח: פה רואים דברים ישירים של תיירות שזה תעופה, אוניות, אוטובוסים, מוניות, השכרת רכב וכו'.

שאול צמח: מה שחשוב לראות כאן זה דווקא את כל הדברים שמסביב כמו מזון ומשקאות וכמו מסחר.

שאול צמח: יש נתון מעניין של מה קרה לביקוש למוצרים של תנובה ושטראוס באילת כשירדה התיירות.

שאול צמח: רואים ממש ירידה חדה בביקוש למוצרי מזון.

שאול צמח: יש פה מכפיל.

שאול צמח: על תעשיות שהן לא בהכרח תיירות.

שאול צמח: השר דיבר על חברת ארנסט אנד ינג שהיא חברת ייעוץ כלכלית שיושבת בניו יורק ועשתה עבודה אסטרטגית לגבי ענף התיירות הישראלית.

שאול צמח: מה שאנחנו עושים זה ליישם פחות או יותר את ההמלצות שלה.

שאול צמח: אחד הדברים שאנחנו עושים הוא להגדיל את כמות התיירים.

שאול צמח: הפוטנציאל של המשק הוא 5 מיליון תיירים.

שאול צמח: כשאנחנו מסתכלים סביבנו, במצרים יש יותר מ-10 מיליון תיירים והם מתכננים להגדיל את זה ב-3 שנים ל-14 מיליון.

שאול צמח: תורכיה עברו את ה-20 מיליון תיירים.

שאול צמח: ישראל יש לה מוצר תיירותי שהוא לעניות דעתי הלא מאוד אובייקטיבית יותר טוב, יותר אטרקטיבי.

שאול צמח: אם אפשר היה למכור אותו בצורה יותר טובה אנחנו יכולים להגיע למספר של 5 מיליון.

שאול צמח: זה לא יעד שהוא בלתי ניתן להשגה.

שאול צמח: אנחנו רואים מה החסמים שקיימים לנו.

שאול צמח: זה שיווק, תעופה, אחסון, מוצר תיירותי.

שאול צמח: אדבר על זה בהמשך.

שאול צמח: נושא השיווק, זו תוכנית שיווק רב שנתית של 50 מיליון דולר מדי שנה כדי להרחיב את קהלי היעד וללכת לא רק על הקהלים המידיים שלנו, היהודים והנוצרים אלא ללכת גם על קהלים שהאלטרנטיבה שלהם זה לנסוע לטוניס או למרוקו או לפלמה דה מיורקה ולהביא אותם לכאן.

שאול צמח: זה פלח שוק ענק, זה רוב הפלח שוק שמטייל בעולם.

שאול צמח: אנחנו רוצים לתפוס אותם ולהביא אותם לכאן.

שאול צמח: הם לא באים בגלל מוטיבציה דתית, הם לא באים בגלל מוטיבציה של קשר אמוציונלי לישראל.

שאול צמח: אם נצליח למכור להם את התדמית של ישראל כמוצר תיירותי שכדאי לבלות בו הם יבואו לכאן.

שאול צמח: דבר ראשון שכבר התחילו לעשות הוא מה שנקרא בתעופה, שמים פתוחים.

שאול צמח: עד עכשיו הצלחנו להגדיל את היצע הטיסות, מאנגליה, חברת תומסון פליי תתחיל לפעול פה מנובמבר 6 טיסות נוספות בשבוע מאנגליה.

ראובן ריבלין: היום מגיעים 5 מטוסים ביחד ב-12 בלילה.

ראובן ריבלין: אדם עומד בממוצע בביקורת דרכונים 45 דקות.

ראובן ריבלין: יבואו 10 מטוסים אדם יעמוד בתור שעה וחצי.

ראובן ריבלין: וכשאני שואל את קצין המשטרה, למה אתה לא פותח עוד אשנבים, יש לך פה עוד 8 אשנבים, הוא עונה לי: יש לי בעיות של כוח אדם.

ראובן ריבלין: תגיד לי, הם יצאו מדעתם?

ראובן ריבלין: לכם אין השפעה בעניין זה?

ראובן ריבלין: הרי אם אדם מגיע לשדה התעופה ומחכה שעה וחצי בדוחק נוראי.

ראובן ריבלין: מה זה?

ראובן ריבלין: הרי בנו שדה תעופה נתב"ג 2000 שאמור לשרת את מדינת ישראל עד 2025.

ראובן ריבלין: מה זה?

סטס מיסז'ניקוב: היית בתקופה האחרונה בניו יורק?

יעקב ליצמן: הייתי בניו יורק ויצאתי תוך 10 דקות .

סטס מיסז'ניקוב: בניו יורק?

סטס מיסז'ניקוב: עד שמפשיטים אותך, עד שמורידים לך נעליים, ועדיין נוסעים לניו יורק.

ראובן ריבלין: אני אומר, בלי לוותר שום דבר בנושא ביטחון, אבל איך יכול להיות מצב שבו בכניסה לישראל שזה כרטיס הפתיחה של ההתרשמות של התייר ממדינת ישראל, יש 24 עמדות מהן פתוחות רק שש כי יש לו בעיות של כוח אדם.

שר התיירות יצחק אהרונוביץ: חבר הכנסת ריבלין, קודם כל אתה צודק.

שר התיירות יצחק אהרונוביץ: למשטרה תמיד יש בעיית כוח אדם אבל זה לא צריך לעניין את התייר.

שר התיירות יצחק אהרונוביץ: הקימו ועדה שעמד בראשה המנכ"ל המפוטר, זה לא רק זה, יש לנו גם תלונות חוזרות ונשנות על בדיקה על גופם של אנשים ועל כבודם ובין היתר גם את הנושא הזה.

שר התיירות יצחק אהרונוביץ: המנכ"ל עזב, אני מקווה שימשיכו.

שר התיירות יצחק אהרונוביץ: למעשה החומר מוכן.

שר התיירות יצחק אהרונוביץ: אחד הדברים זה גם הנושא של הפקחים בשערים.

ראובן ריבלין: תבקש מהשר לביטחון פנים רשות לכנס את מטה המשטרה הכללית ולדבר איתם על זה כשר בממשלת ישראל.

שר התיירות יצחק אהרונוביץ: התשובה של המשטרה תהיה: זה מה שרשות שדות התעופה מממנים, זה מה שהם מקבלים.

ראובן ריבלין: אז פה הם נכנסים לתחומך.

ראובן ריבלין: בא השר לביטחון פנים אומר: יש לי משטרה.

ראובן ריבלין: בא המפכ"ל ואומר: אני צריך לדאוג לשוטרים שלי.

ראובן ריבלין: אתה כשר התיירות שהוא הראי של שמצטייר בעיני תייר כאשר הוא נכנס לארץ, אתה צריך לומר: אני אמצא את הפיתרון.

ראובן ריבלין: לא יכול להיות מצב כזה.

ראובן ריבלין: מה זה להעסיק עוד 5 שוטרות?

ראובן ריבלין: הערך המוסף של כל אחד מהם הוא פי אלף מכל שוטר אחר.

שאול צמח: אתה בהחלט צודק ויש בעיה שסוגרים את השמים בלילה וגם את זה צריך לפתור כי הקיבולת היא בעייתית.

שאול צמח: יש דברים לעשות.

שאול צמח: קראתי לזה קו הסרת חסמים.

ראובן ריבלין: סגירת השמים בלילה היא בעיה שקשורה באזרחי ישראל.

ראובן ריבלין: לגבי השוטרות, עוד 11 שוטרות במשמרת לילה זה דבר שהוא שולי שבשולי.

יעקב ליצמן: תגיד להם שיורידו בבדיקות המכס.

ראובן ריבלין: שולי בשולי.

ראובן ריבלין: תביא לשם שוטרות חובה.

שר התיירות יצחק אהרונוביץ: הכל פתיר.

ראובן ריבלין: יש דברים שהם לא פתירים בגלל שיש להם השלכות רוחב מבחינה של שכר.

ראובן ריבלין: פה זה שולי שבשולי לעומת הבעיות שזה יותר, זה פשוט לא מתקבל על הדעת.

שאול צמח: לגבי אכסון יש פה שני דברים.

שאול צמח: אחד זה הנושא של קרן הלוואות שזו קרן שאנחנו רוצים לבנות אותה במתכונת שדומה למתכונת של הקרן לעסקים קטנים.

שאול צמח: הלוואה לטווח ארוך יותר שבה היזם לוקח הלוואה לטווח ארוך, משתתף ביחד עם המדינה, משדרג את המלון שלו לרמה מעבר לרמה שהוא נמצא היום, רמה שבה הוא יוכל לגבות יותר כסף עבור האכסון וכך הוא יוכל להחזיר את ההלוואה.

שאול צמח: סיכמנו עם משרד האוצר על היקף של קרן בסדר גודל של כמאה מיליון שקל.

שאול צמח: חלק מכספי מדינה, חלק מכספי בנק וחלק על חשבון היזם.

שאול צמח: זה יתחיל לפעול, אני מקווה, בתחילת 2008 כך שבמהלך 2008 נראה את הדבר הזה עובד.

שאול צמח: אם נראה שיש לזה ביקוש נבקש להגדיל את הסכומים.

סטס מיסז'ניקוב: המדינה שמה איקס, הבנק מכפיל את זה בכמה?

שאול צמח: פי חמש.

סטס מיסז'ניקוב: כמו בקרן עסקים קטנים.

שאול צמח: דומה מאוד.

שאול צמח: אני מקווה שנראה שיש לזה ביקוש גדול ואז נבקש להגדיל את הקרן.

שאול צמח: לגבי בנייה של בתי מלון חדשים.

שאול צמח: אנחנו נמצאים במצב כמעט קטסטרופלי.

שאול צמח: למה אני אומר את זה?

שאול צמח: כי אם נצליח במאמצי השיווק שלנו להביא לפה תיירים ולא נצליח למצוא להם מקומות אכסון – נשחוק את המוצר שלנו ואת התדמית שלנו ונעשה לעצמנו יותר נזק מאשר תועלת.

שאול צמח: לכן אנחנו שמים דגש גדול מאוד על הגדלת היצע חדרי המלון.

שאול צמח: שיפור המוצר התיירותי, כמובן על ידי בניית אטרקציות חדשות.

שאול צמח: הסרת חסמים, השר הזכיר את נושא תהליך הוויזה.

שאול צמח: חבר הכנסת ריבלין על הנושא של בידוק ביטחוני ומשטרת גבולות.

שאול צמח: יש הסכם שיתוף פעולה עם הסינים שמאפשר לתיירים מסין לבוא לפה, מה שהיום אסור להם.

שאול צמח: אנחנו מדברים על תכנון והקצאת קרקע.

שאול צמח: תהליך שלם של הסרת חסמים שמאפשר לבנות את עצמנו ל-4 עד 5 מיליון תיירים.

שאול צמח: כמובן המשרד צריך להיות מתאים לזה.

שאול צמח: השקף הבא מתייחס לאילת.

שאול צמח: אילת היא בעיה קשה.

שאול צמח: אותה עבודה אסטרטגית שעשתה עבורנו חברת הייעוץ מארה"ב, הם בעצם אמרו לנו שהמוצר שקוראים לו אילת הוא מוצר שמדינת ישראל עדיף לה לוותר עליו כיוון שאין לו שום יתרון יחסי ביחס לכל אחד מהמתחרים שלו.

סטס מיסז'ניקוב: המתחרים שלו זה עקבה וטאבה?

שאול צמח: המתחרים המיידיים שלו זה סיני ועקבה.

שאול צמח: צריך לזכור שכשבא מישהו מגרמניה הוא מסתכל באספקט יותר רחב.

שאול צמח: הוא רואה גם את קפריסין, את טוניס ואת אלג'יר ומרוקו ואנחנו בבעיה עם המוצר התיירותי האילתי מול כל אלה.

שאול צמח: מצד שני אם היינו פירמה כנראה שהיינו משנים את המודל העסקי שלנו.

שאול צמח: כיוון שאנחנו מדינה ורבע מחדרי המלון של מדינת ישראל בנויים באילת, אנחנו לא יכולים לעזוב את אילת ואם נעזוב אותם עכשיו נצטרך להשקיע אחר כך הרבה יותר כסף כדי לשקם אותה.

שאול צמח: אנחנו מנסים להעלות את אילת.

שאול צמח: המספרים שאנחנו רואים אותם, התחזיות של ההזמנות לעונת החורף הקרובה הם מספרים מאוד מדאיגים.

שאול צמח: אנחנו מדברים על רמה שהייתה בשיא התקופה בעונת הצ'רטרים היו יותר מ-40 טיסות בשבוע לאילת.

שאול צמח: אנחנו מדברים היום על בין 2 ל-3, אם נצליח לתחזק אותם במצב הנוכחי.

שאול צמח: זאת אומרת, יש פה נפילה מאוד משמעותית בתיירות הנכנסת לאילת בעונה שבונים עליה על תיירות נכנסת.

סטס מיסז'ניקוב: יש ירידה בגלל התחרות?

שאול צמח: הירידה היא בגלל התחרות, בגלל בעיות של שיווק שנעשו בעבר.

יעקב ליצמן: זה לא המלחמה.

שאול צמח: המלחמה לא תרמה לזה, בוא נאמר כך.

יעקב ליצמן: אבל זו לא הסיבה.

ראובן ריבלין: כמה עולה בשרם א שייך וכמה עולה באילת?

ראובן ריבלין: בשרם עולה 20 או 30% ממה שעולה באילת.

ראובן ריבלין: מי שרוצה ים ושמש הולך לשרם א שיך.

סטס מיסז'ניקוב: גם השירות שם יותר זול ויותר טוב.

שאול צמח: אנחנו לא יכולים לשלם לעובדים בבתי המלון שלנו את המחיר שמשלמים להם בעקבה ובמצרים ואנחנו צריכים למצוא את הדרך לבדל את המוצר שלנו ולנסות למשוך את התיירים.

יעקב ליצמן: למה שלא תעשה מבצע עם סבסוד לתקופה מוגבלת?

שאול צמח: מייד אראה מה שאנחנו עושים.

שאול צמח: מה שהבאנו לכאן להראות לכם ואנחנו נמצאים בעניין הזה באיזשהו דיאלוג עם משרד האוצר זה לנסות להקדים את תקציב 2008 לעכשיו, בעצם לשבוע הזה כדי לנסות ולתפוס את עונת החורף כדי לא לאבד אותה.

שאול צמח: כי ככל שנאבד גובה עכשיו – להתרומם יהיה הרבה יותר קשה בשלבים מאוחרים.

שאול צמח: אני לא רוצה שנגיע למצבים שתוכנית שיווק כבר לא תעזור.

ראובן ריבלין: יש לך בעיה באילת עם עקבה.

ראובן ריבלין: בא תייר מגרמניה שהוא ניטרלי לחלוטין לגבי הנושא של עזרה לישראל.

ראובן ריבלין: הוא בא לבלות.

ראובן ריבלין: בעקבה הוא יכול לקבל את אותו מוצר שהוא יקבל באילת בשינויים כאלה ואחרים ב-50% בגלל כוח האדם.

ראובן ריבלין: המדינה צריכה לעשות פה משהו.

ראובן ריבלין: היינו באילת עם ועדת הכספים יחד איתך חבר הכנסת ליצמן.

ראובן ריבלין: יש לך מערכת שקשה בלי עזרת המדינה להתמודד איתה.

שאול צמח: מה שאנחנו מכינים כאן זה עזרת המדינה.

שאול צמח: התקציב של 2007 לא מאפשר לנו לעשות את זה.

שאול צמח: אנחנו מבקשים הקדמה של תקציב 2008 כדי לתפוס את העונה הזאת ולנסות להביא לאילת כמה שיותר תיירים בעונת החורף הזאת.

שאול צמח: אנחנו מדברים על מדינות גרמניה, סקנדינביה, הולנד ואנגליה.

שאול צמח: עבור סקנדינביה אילת הייתה פעם יעד מאוד אטרקטיבי.

שאול צמח: היום סקנדינביה נטשה אותנו לחלוטין, אין אפילו טיסה אחת מסקנדינביה לאילת.

סטס מיסז'ניקוב: לטובת מה?

סטס מיסז'ניקוב: אני שואל את זה כי אם זה לתאילנד אז אין לנו מה לעשות.

סטס מיסז'ניקוב: זה יעד אחר לגמרי.

סטס מיסז'ניקוב: אם זה לשרם או עקבה או קפריסין אנחנו עוד יכולים להתחרות.

שאול צמח: הכל נכון, חלק זה בשיווק, חלק מזה זה בלבנות את המוצר יותר נכון, יותר אטרקטיבי, לבדל אותו משרם.

שאול צמח: בכל זאת יש דברים שאפשר לעשות באילת ואי אפשר לעשות במקומות אחרים כמו למשל החיבור לישראל.

שאול צמח: אפשר לבוא לראות את ירושלים, לראות דברים שאי אפשר לראות אותם בשרם.

שאול צמח: עובדה שהרוסים למשל נוסעים במיוחד.

ראובן ריבלין: יש רק דבר אחד שאין באף מקום בעולם וזה ים המלח.

יעקב ליצמן: יש עוד מקום, הכותל המערבי.

יעקב ליצמן: צריך לעודד את המגזר החרדי בעולם, בניו יורק, לבוא לתיירות כאן.

שאול צמח: הזכרתי את זה קודם כשדיברתי על הקהלים.

שאול צמח: אמרתי שיש לנו קהל יעודי שאנחנו פונים אליו.

יעקב ליצמן: זה קהל ענק.

יעקב ליצמן: בל"ג בעומר באים למירון כ-50,000 איש מחו"ל.

ראובן ריבלין: אתה יודע כמה היו באומן בראש השנה?

ראובן ריבלין: 25,000.

שאול צמח: סדר הגודל הוא 4 מיליון יורו.

שאול צמח: אני מראה פה את החלוקה בין פרסום להסכמים משותפים ופעולות שיווק.

שאול צמח: זה על מנת למנף תוכנית שיווק חירום לעיר אילת לחורף 2007-2008.

שאול צמח: נושאים עיקריים לשנת 2007.

שאול צמח: הגנות ים המלח זו גם משימה של המשרד.

ראובן ריבלין: זה מהתקציב שלכם?

שאול צמח: התקציב של הגנות ים המלח הוא בערך 300,000 מיליון שקל וזו רק ההתחלה.

שאול צמח: הפיתרון הקבוע של האזור הזה יעלה הרבה יותר, אולי פי 10.

ראובן ריבלין: מה עם בתי המלון על החוף שהם בסכנת התמוטטות?

שאול צמח: יש כמה בתי מלון שאנחנו עובדים עכשיו על המיגון שלהם.

שאול צמח: האפשרות הכי טריווילית היא להגביה את הסוללה.

שאול צמח: להגן עליהם בסוללה יותר גבוהה.

שאול צמח: עיקר ההתנגדות באה מטעם בתי המלון כי הם אומרים שבסוללה כזו גבוהה פוגעים להם בתפעול התיירותי.

ראובן ריבלין: אנחנו דנים בזה גם בוועדה אחרת.

שאול צמח: נושאים עיקריים לשנת 2008.

שאול צמח: אנחנו מדברים ב-2008 להרחיב את השיווק למדינות נוספות כמו אנגליה, כמו צרפת, כמו דרום מזרח אסיה אם זה קוריאה או יפן.

שאול צמח: להתחיל את השיווק בסין בהנחה שההסכם עם הסינים ייחתם.

שאול צמח: שדרוג בהקמת בתי מלון ואטרקציות.

שאול צמח: פה אנחנו מדברים על הקמת מלונות נוספים, סדר גודל של כ-2000 חדרים נוספים.

שאול צמח: אטרקציות גדולות מה שאני קורא מגה אטרקציות כמו האקווריה באילת, כפר גולף, כפר בעין גדי, כנרת.

שאול צמח: חסמים תקציביים או כמו שהוועדה הגדירה את זה: מה הייתם רוצים לעשות ואין לכם את המקורות לעשות.

שאול צמח: ראשית הנושא של פיתוח המקומות הקדושים.

שאול צמח: בעת פירוק משרד הדתות כל הנושא של המקומות הקדושים היהודיים עברו לאחריות משרד התיירות.

שאול צמח: לדאבוני אין למשרד את המקורות לפתח את המקומות הקדושים האלה.

שאול צמח: זה נכון גם למירון שהוזכר, גם לקבר רחל וגם לעוד כמה אתרים מרכזיים שצריך להשקיע בהם בתשתית ובאחזקה ולצערי אין לנו את המקורות לעשות את זה.

שאול צמח: סיוע ותמיכה באירועים, גם כאן אנחנו מדברים בעיקר על אירועים שהם אירועי מנוף שמאפשרים להביא כמות של תיירות נכנסת כמו פסטיבלים, מגה אירועים כאלה שניתן לשווק אותם מראש בחו"ל על מנת למשוך אליהם תיירים.

שאול צמח: שיווק.

שאול צמח: אין שום מדינה בעולם היום שישראל נחשבת בעיניה יעד תיירותי.

שאול צמח: האחוזים שיוצאים למדינת ישראל מהתיירות היוצאת מכל מדינה בעולם, ניקח את צרפת, אנחנו 0.3% מהתיירות היוצאת מצרפת, אנחנו כלום.

שאול צמח: לא התקבענו בתודעה העולמית כיעד תיירותי.

שאול צמח: בעניין הזה צריך להשקיע הרבה בפרסום תדמיתי כדי להראות את מדינת ישראל כמדינת יעד תיירותי.

שאול צמח: בעניין הזה אנחנו צריכים להסתכל בפרספקטיבה.

שאול צמח: כל הזמן אומרים יהיה משבר, יהיו פיגועים, יהיו מלחמות, העולם היום לא נראה כמו שהוא נראה לפני 10 שנים.

שאול צמח: היום יש יותר פיגועים בלונדון מאשר במדינת ישראל, עובדתית.

שאול צמח: סופרים פיגועים שנתיים אחורה זאת העובדה.

סטס מיסז'ניקוב: ברוך השם.

שאול צמח: צריך לדעת את זה, בלונדון הם לא מדברים על זה.

שאול צמח: בתורכיה יש יותר פיגועים ממדינת ישראל, במצרים בוודאי.

שאול צמח: מצרים תיירות היא אפילו יעד לטרור.

שאול צמח: אצלנו הטרור לא בא לפגוע בתיירות, במצרים הוא בא לפגוע בתיירות.

שאול צמח: כלומר, יש מה לעשות.

שאול צמח: הבעיה של משבר פוגעת בנו.

שאול צמח: אנחנו צריכים לייצר את הפיתרונות כדי לצאת ממשברים מהר ולהמשיך לגדול.

שאול צמח: עד כאן.

סטס מיסז'ניקוב: תודה רבה.

סטס מיסז'ניקוב: אנחנו סיירנו למשל בעיר לוד ביחד עם שר התיירות.

סטס מיסז'ניקוב: אחד הדברים שהראה לנו ראש העירייה הזמני, הוא ראש ועדה קרואה שם, פסיפס תיירותי שזקוק למימון מסוים על מנת לפתח איזשהו קטע שם בלוד שיהפוך לאטרקציה תיירותית.

סטס מיסז'ניקוב: כאלה דברים משרד התיירות, כיוון שהוא לא תקצב את זה, זה מתגלה לו תוך כדי תנועה, אז אולי הוא באמת צריך עזרה של ועדת הכספים.

סטס מיסז'ניקוב: אני צודק?

שאול צמח: כן.

שאול צמח: הייתי אומר אפילו יותר מזה.

שאול צמח: ישנן ערים שיש להן פוטנציאל תיירותי שבגלל גודל ההשקעה ומעט המשאבים שיש לנו אנחנו בכלל לא נכנסים אליהם.

שאול צמח: עיר כמו לוד, כמו רמלה, אנחנו לא נכנסים כי עם מיליון או שניים אי אפשר לעשות כלום.

ראובן ריבלין: רמלה היא בהחלט עיר מעניינת מבחינה תיירותית.

ראובן ריבלין: זו הייתה בירת הערבים, הם ראו ברמלה עיר יותר חשובה מירושלים כי כשהם היו השליטים בארץ רמלה הייתה הבירה שלהם.

שאול צמח: יש שם לא מעט אתרים, יש תוכנית אב לתיירות ברמלה.

סטס מיסז'ניקוב: אני חייב להגיד לך רובי שלפני שאנחנו מגלים את הפסיפס ומשקיעים בו צריך לספק שם ביטחון אישי בלוד, אחרת כל הפסיפס הזה יחריבו תוך לילה.

סטס מיסז'ניקוב: אין שם בית קפה אחד בלוד, זה מה שהתגלה לי בזמן הסיור.

ראובן ריבלין: יש לנו סדרי עדיפויות, חשוב לעזור ללוד וחשוב לכל דבר.

סטס מיסז'ניקוב: ראש עיריית חצור הגלילית, רצית להוסיף משהו?

שאול כמיסה: ייאמר לזכות המשרד שהוא בהחלט רואה גם את הראייה הרחבה, הראיה הלאומית.

שאול כמיסה: למשל אם אתה לוקח את חצור.

שאול כמיסה: חצור היא איזשהו פרוזדור עם פוטנציאל עצום, תיירותי, שנופל בין התיירות של הקיבוצים למושבות.

שאול כמיסה: משם יצאו משמרות הכוהנים לבית המקדש.

שאול כמיסה: יש שם פסיפסים.

שאול כמיסה: כדי להרים פרויקט שיקומי כזה, בהתיישבות שלפני מאה שנה משקיעים המון אבל בתיירות שמנציחה את העם היהודי לפני 2000 שנה – צריך שם 20 מיליון שקל ואז תקבל פרויקט יהודי גדול וחשוב ביותר.

ראובן ריבלין: אתה צודק.

ראובן ריבלין: אני אגיד לך איך פותרים את זה, קודם מאחדים בין חצור ובין ראש פינה.

ראובן ריבלין: כשהם יהיו אחת יטפלו בחצור כמו בראש פינה.

שאול כמיסה: המשרד נכנס לזה ויישר כוח לשר ולמנכ"ל כי הם מגשרים היום על פערים רציניים שהיו בעבר.

סטס מיסז'ניקוב: תודה, אנחנו מודים לך אדוני המנכ"ל וגם לשר, שתהיה שנה טובה וגמר חתימה טובה, הישיבה נעולה.